NARIADENIE RADY (ES) č. 953/2005
z 21. júna 2005
o uzavretí Protokolu, ktorým sa ustanovujú na obdobie od 1. júla 2004 do 30. júna 2007 možnosti rybolovu a finančný príspevok, stanovené v Dohode medzi Európskym hospodárskym spoločenstvom a Republikou Pobrežie Slonoviny o rybolove v blízkosti Pobrežia Slonoviny
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 37 v spojení s článkom 300 ods. 2 a 3 prvým pododsekom,
so zreteľom na návrh Komisie,
so zreteľom na stanovisko Európskeho parlamentu (1),
keďže:
(1)
Podľa Dohody medzi Európskym hospodárskym spoločenstvom a Republikou Pobrežie Slonoviny o rybolove v blízkosti Pobrežia Slonoviny (2) začnú zmluvné strany rokovať pred skončením platnosti protokolu k dohode s cieľom určiť spoločnou dohodou obsah protokolu na nasledujúce obdobie a v prípade potreby určiť zmeny alebo dodatky k prílohe.
(2)
Obidve strany dohodli v dňoch 9. - 13. novembra 2003 v Abidžane nový protokol, ktorým sa stanovujú možnosti rybolovu a finančná kompenzácia. Tento protokol sa týka obdobia od 1. júla 2004 do 30. júna 2007 a bol parafovaný 3. marca 2004 v Bruseli.
(3)
Je dôležité potvrdiť kľúč rozdelenia možností rybolovu medzi členské štáty a zároveň ich povinností oznamovať výlovy.
(4)
Je vhodné schváliť daný protokol,
PRIJALA TOTO NARIADENIE:
Článok 1
Protokol, ktorým sa ustanovujú na obdobie od 1. júla 2004 do 30. júna 2007 možnosti rybolovu a finančný príspevok, stanovené v Dohode medzi Európskym hospodárskym spoločenstvom a Republikou Pobrežie Slonoviny o rybolove v blízkosti Pobrežia Slonoviny (3), sa schvaľuje v mene Európskeho spoločenstva.
Článok 2
1. Možnosti rybolovu ustanovené protokolom sú rozdelené medzi členské štáty podľa nasledujúceho kľúča:
a)
lov morských živočíchov z morského dna:
Španielsko: 1 300 GT (veľká tonáž - hrubá registrovaná tonáž) mesačne z hľadiska celoročného priemeru
b)
lov tuniakov:
i)
lode na lov tuniakov do čereňov:
-
Francúzsko: 17 lodí
-
Španielsko: 17 lodí
ii)
lode na lov tuniakov udicovými šnúrami v malých hĺbkach:
-
Španielsko: 6 lodí
-
Portugalsko: 5 lodí
iii)
lode na lov tuniakov udicami:
-
Francúzsko: 3 lode
2. Ak žiadosti o povolenie týchto členských štátov nevyčerpajú možnosti rybolovu ustanovené protokolom, Komisia môže prijať žiadosti o povolenie ktoréhokoľvek iného členského štátu.
Článok 3
Členské štáty, ktorých lode lovia ryby v rámci tejto dohody, oznamujú Komisii množstvá výlovov pochádzajúcich z každej oblasti rybolovu Pobrežia Slonoviny za podmienok ustanovených nariadením Komisie (ES) č. 500/2001 zo 14. marca 2001, ktorým sa ustanovujú podrobné pravidlá uplatňovania nariadenia Rady (EHS) č. 2847/93 o monitorovaní úlovkov ulovených rybárskymi plavidlami Spoločenstva vo vodách tretích krajín a na šírom mori (4).
Článok 4
Týmto sa predseda Rady poveruje určiť osoby splnomocnené na podpis protokolu s cieľom zaviazať Spoločenstvo.
Článok 5
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Luxemburgu 21. júna 2005